To **Renault Wind** ήταν ένα σπορ 2-θέσιο roadster αυτοκίνητο, που παρήχθη από τη γαλλική αυτοκινητοβιομηχανία Renault, από τον Σεπτέμβριο του 2010 έως τον Ιούνιο του 2013.

Αρχικό πρωτότυπο
----------------

Το πρωτότυπο Renault Wind του 2004, σε φωτογραφία του 2006.
Με την ονομασία Wind («άνεμος») είχε αρχικά παρουσιαστεί ένα πρωτότυπο roadster από τη γαλλική εταιρεία τον Σεπτέμβριο του 2004, στο Διεθνές Σαλόνι Αυτοκινήτου του Παρισιού. Τελικώς, το μοντέλο μπήκε στη μαζική παραγωγή με εντελώς διαφορετική δομή από το πρωτότυπο, καθώς το Wind παραγωγής ήταν αυστηρά 2-θέσιο roadster, σε αντίθεση με το διάταξης 2+1 πρωτότυπο.

Βασικά στοιχεία
---------------

To Wind παραγωγής παρουσιάστηκε στις 2 Μαρτίου 2010, στο Διεθνές Σαλόνι Αυτοκινήτου της Γενεύης, και τον Σεπτέμβριο του ίδιου έτους ξεκίνησαν οι πωλήσεις του σε πολλές ευρωπαϊκές χώρες. Το μοντέλο βασίστηκε στο πάτωμα και τα μηχανικά μέρη του Renault Twingo δεύτερης γενιάς. Ένα εντυπωσιακό χαρακτηριστικό του Wind παραγωγής, ήταν η μεταλλική αναδιπλούμενη οροφή του, με σχήμα σαν καπάκι, η οποία ανοιγοκλείνει σε μόλις 12 δευτερόλεπτα, νούμερο ασυνήθιστο για καμπριολέ. Μάλιστα είναι μονοκόμματη και περιστρέφεται κατά 180° προς τα πίσω, στα πρότυπα της Ferrari 575M Superamerica.

Από κινητήρες, το Wind διατέθηκε με έναν 1.2 λίτρων τούρμπο, απόδοσης 100 ίππων, και έναν 1.6 λίτρων ατμοσφαιρικό, απόδοσης 133 ίππων, ο οποίος είχε προέλθει από το Renault Twingo RS. Και τα δύο μηχανικά σύνολα ήταν 4-κύλινδρα σε σειρά, βενζίνης, και συνδυάζονταν με 5-τάχυτο μηχανικό κιβώτιο, ενώ πληρούσαν εξ αρχής τις τότε ιδιαίτερα αυστηρές προδιαγραφές καυσαερίων Euro 5.

Μεταγενέστερα, το μοντέλο παρουσιάστηκε και σε συλλεκτικές εκδόσεις **Gordini**, με τις ανάλογες αισθητικές επεμβάσεις.

Εμπορική καταστροφή
-------------------

Το σαλόνι του Renault Wind.
Ο χώρος αποσκευών του Renault Wind.
Ακόμα και έτσι όμως, το Wind δεν μπόρεσε να προσελκύσει αρκετούς υποψήφιους αγοραστές και οι πωλήσεις του δεν πλησίασαν καν τα αναμενόμενα επίπεδα. Ενδεικτικώς, ενώ η Renault υπολόγιζε να πουλήσει συνολικά 75.000 έως 150.000 αντίτυπα, οι ετήσιες πωλήσεις του ανήλθαν στα 6.900 αντίτυπα το 2010, που το μοντέλο είχε κυκλοφορήσει στους τελευταίους μήνες του έτους, και κατέρρευσαν στα μόλις 4.100 αντίτυπα (τα 1.584 από αυτά στη Γαλλία) το 2011, το πρώτο πλήρες έτος που διατέθηκε στην αγορά. Μάλιστα τον Φεβρουάριο του 2012 σταμάτησε να εξάγεται στο Ηνωμένο Βασίλειο, λόγω ανυπαρξίας ζήτησης. Στις αρχές του 2013, αποσύρθηκε από ορισμένες ακόμα αγορές, μεταξύ των οποίων την Ιταλία και την Ισπανία, και τελικώς η παραγωγή του διακόπηκε εντελώς «αθόρυβα» τον Ιούνιο του 2013, αφού είχαν κατασκευαστεί συνολικά μόλις 13.000 αντίτυπα.

Σημειωτέον ότι το Renault Wind δεν διατέθηκε ποτέ επίσημα στην Ελλάδα, καθώς η εισαγωγή του αρχικά αναβλήθηκε (με πιθανή τότε προοπτική έναρξης της εισαγωγής 1 χρόνο μετά) λόγω της ταραγμένης κατάστασης που δημιουργήθηκε από την τότε αλλαγή αντιπροσώπευσης της Renault στη χώρα, και σύντομα ματαιώθηκε οριστικά, ως αποτέλεσμα της καταστροφικής εμπορικής πορείας του στην Ευρώπη. Ακόμα και στις παράλληλες εισαγωγές, ως μεταχειρισμένο, δεν γνώρισε καμία απολύτως απήχηση στο αγοραστικό κοινό της χώρας και είναι εξαιρετικά απίθανο να το δει κανείς να κυκλοφορεί στους ελληνικούς δρόμους.

Κινητήρες και επιδόσεις
-----------------------

**Παλέτα κινητήρων Renault Wind**| Λίτρα | Κυβικάεκατοστά | Ισχύς | Μέγιστηταχύτητα | Επιτάχυνση0-100 km/h |
| --- | --- | --- | --- | --- |
| 1.2 TCE | 1.149 cm³ | 100 hp | 190 km/h | 10,5 sec |
| 1.6 16V | 1.598 cm³ | 133 hp | 201 km/h | 9,2 sec |

Αναφορές
--------

1. ↑  «Renault Wind: A Breath of Fresh Air in the Roadster Market» (PDF). Αρχειοθετήθηκε από το πρωτότυπο (PDF) στις 23 Μαρτίου 2012. Ανακτήθηκε στις 2 Φεβρουαρίου 2010.
2. ↑  ««L'avenir de la Renault Wind s'assombrit» 17 janvier 2012». Αρχειοθετήθηκε από το πρωτότυπο στις 7 Νοεμβρίου 2013. Ανακτήθηκε στις 18 Μαρτίου 2014.
3. ↑  ««La Renault Wind est un flop, bientôt le clap de fin?» Par Matthieu LAURAUX, le 24 janvier 2012». Αρχειοθετήθηκε από το πρωτότυπο στις 1 Μαρτίου 2012. Ανακτήθηκε στις 18 Μαρτίου 2014.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Renault Wind** |

* Διεθνής ιστοσελίδα του Renault Wind. Αρχειοθετήθηκε 2011-12-19 στο Wayback Machine.
* Ιστοσελίδα Renault Ελλάδας.
* Club Ιδιοκτητών Renault Ελλάδας.
* Παρουσίαση του Renault Wind από το γερμανικό Auto Motor und Sport.
* Ιστορία και τεχνικά χαρακτηριστικά του Renault Wind (στα αγγλικά).
* Autoweb France - Γαλλική ιστοσελίδα με τα τεχνικά χαρακτηριστικά του Renault Wind και όλων των μοντέλων της Renault.
* Βίντεο με παρουσίαση του Renault Wind.